ເນື່ອງໃນໂອກາດທ່ານ ຟ້າມມິງຈີງ ໄດ້ຮັບເລືອກຕັ້ງເປັນນາຍົກລັດຖະມົນຕີຫວຽດນາມ, ໃນວັນທີ 6 ເມສາ ນີ້, ທ່ານນາຍົກລັດຖະມົນຕີກຳປູເຈຍ Samdech Techo Hun Sen ໄດ້ມີການສົນທະນາທາງໂທລະສັບອວຍພອນທ່ານນາຍົກລັດຖະມົນຕີ ຟ້າມມິງຈິງ.
ໃນການໂອ້ລົມທາງໂທລະສັບ, ທ່ານນາຍົກລັດຖະມົນຕີກຳປູເຈຍ Samdech Techo Hun Sen ໄດ້ຕີລາຄາສູງບັນດາຜົນງານອັນໃຫຍ່ຫຼວງ ເຊິ່ງຫວຽດນາມບັນລຸໄດ້ໃນຊຸມປີມໍ່ໆມານີ້, ແລະ ເຊື່ອໝັ້ນວ່າ ພາຍໃຕ້ການນຳພາຂອງທ່ານນາຍົກລັດຖະມົນຕີ ຟ້າມມິງຈິງ, ລັດຖະບານ ແລະ ປະຊາຊົນຫວຽດນາມ ຈະສືບຕໍ່ບັນລຸຜົນສຳເລັດຫຼາຍຢ່າງໃນຂະບວນການປ່ຽນແປງໃໝ່, ສ້າງສາ ແລະ ການພັດທະນາຂອງປະເທດ; ຍົກສູງທີ່ຕັ້ງບົດບາດ ແລະ ທີ່ຕັ້ງຂອງຫວຽດນາມໃນພາກພື້ນ ແລະ ໃນເວທີສາກົນ.
ທ່ານນາຍົກລັດຖະມົນຕີ ຟ້າມມິງຈິງ ໄດ້ສະແດງຄວາມຂອບໃຈຢ່າງຈິງໃຈຕໍ່ທ່ານນາຍົກລັດຖະມົນຕີ Hun Sen ທີ່ໄດ້ສົ່ງຈົດໝາຍອວຍພອນ; ຢືນຢັນຄວາມປາດຖະໜາຢາກຮ່ວມມືຢ່າງແໜ້ນແຟ້ນ ກັບທ່ານນາຍົກລັດຖະມົນຕີກຳປູເຈຍ Samdech Techo Hun Sen ໃນໄລຍະຈະມາເຖິງ ເພື່ອນຳການພົວພັນຖານບ້ານໃກ້ເຮືອນຄຽງທີ່ດີ, ມິດຕະພາບທີ່ເປັນມູນເຊື້ອ, ການຮ່ວມມືຮອບດ້ານລະຫວ່າງສອງປະເທດ, ລັດຖະບານຫວຽດນາມ ແລະ ກຳປູເຈຍສືບຕໍ່ພັດທະນາແບບຍືນຍົງ, ມີປະສິດທິຜົນກວ່າອີກ.
ທ່ານນາຍົກລັດຖະມົນຕີ ຟ້າມມິງຈິງ ໄດ້ສະແດງຄວາມເຊື່ອໝັ້ນວ່າລັດຖະບານ ແລະ ປະຊາຊົນກຳປູເຈຍ, ພາຍໃຕ້ການນຳພາຂອງ ທ່ານ ນາຍົກລັດຖະມົນຕີ Hun Sen ຈະຄວບຄຸມການລະບາດຂອງພະຍາດ COVID-19 ໄດ້ເປັນຢ່າງດີ ແລະ ສືບຕໍ່ບັນລຸຜົນສຳເລັດໃໝ່ຫຼາຍຢ່າງ; ເຫັນດີມອບໝາຍໃຫ້ລັດຖະມົນຕີສາທາລະນະສຸກຂອງສອງປະເທດ ແລກປ່ຽນປະສົບການກ່ຽວກັບການປ້ອງກັນ ແລະ ຄວບຄຸມການລະບາດຂອງພະຍາດ COVID-19.
ສອງຝ່າຍເຫັນດີເປັນເອກະພາບ ໃນການປະສານສົມທົບກັນຈັດຕັ້ງປະຕິບັດບັນດາຂໍ້ຕົກລົງ ລະຫວ່າງຜູ້ນຳຂັ້ນສູງຂອງສອງປະເທດ, ເພີ່ມທະວີການຮ່ວມມືດ້ານປ້ອງກັນຊາດ - ປ້ອງກັນຄວາມສະຫງົບ, ຍົກສູງປະສິດທິຜົນຂອງການຄຸ້ມຄອງຊາຍແດນ, ແລະ ປະສານສົມທົບເພື່ອປ້ອງກັນການແຜ່ລະບາດຂອງພະຍາດ, ພ້ອມດຽວກັນຮັບປະກັນການຈໍລະຈອນສິນຄ້າທີ່ສະດວກ ໂດຍຜ່ານດ່ານຊາຍແດນ.
ສອງຝ່າຍເຫັນດີສືບຕໍ່ສົມທົບກັນຢ່າງແໜ້ນແຟ້ນ ໃນບັນດາເວທີປາໄສຫຼາຍຝ່າຍ, ຮ່ວມເດີນທາງກັບບັນດາປະເທດສະມາຊິກອື່ນໆ ໃນການຮັກສາຄວາມສາມັກຄີ, ເສີມຂະຫຍາຍບົດບາດເປັນໃຈກາງຂອງອາຊຽນ.
ຄຳຮຸ່ງ